Informácia o priebehu a výsledkoch 8. zasadania Asociačného výboru SR-EÚ konaného v Bratislave, 18. decembra 2001

Dňa 18. decembra 2001 sa v Bratislave uskutočnilo 8. zasadnutie Asociačného výboru SR-EÚ. Asociačný výbor (AV) je pomocným orgánom Asociačnej rady SR-EÚ (AR), najvyššieho spoločného orgánu v rámci Európskej dohody o pridružení (ED), ktorý dohliada na jej plnenie medzi obidvomi zmluvnými stranami. Nižšou expertnou úrovňou sú asociačné podvýbory, ktorých výsledky rokovaní sú schvaľované na zasadaní Asociačného výboru. 

Delegáciu SR na uvedenom zasadaní viedol Ján Figeľ, štátny tajomník MZV SR a hlavný vyjednávač s EÚ. Jej členmi boli zástupcovia ústredných orgánov štátnej správy SR. Delegácia EÚ bola vedená Dirkom Meganckom, vedúcim negociačného tímu pre rokovania so SR o vstupe do EÚ z Generálneho riaditeľstva Európskej komisie pre rozširovanie a jej členmi boli predstavitelia Európskej komisie (EK), sekretariátu Rady EÚ a členských krajín EÚ, vrátane belgického predsedníctva.

V úvode obe delegácie schválili zápis z predchádzajúceho siedmeho zasadania AV z 15. decembra 2000, ktoré sa konalo v Bruseli.

Ťažiskovými bodmi celodenného rokovania AV bolo hodnotenie pokroku Slovenska v príprave na vstup do EÚ v zmysle plnenia priorít Partnerstva pre vstup, Národného programu pre prijatie acquis communautaire a hodnotenie vývoja vzájomných obchodných vzťahov. 

V bode rokovania venovanom politickým kritériám vyjadril vedúci slovenskej delegácie zásadný postoj, že SR v sledovanom období pokračovala v plnení kodanských kritérií. Prioritnými témami v súčasnosti ostávajú rómska otázka, boj proti korupcii a súdnictvo. Počas sčítania obyvateľov v SR v máji 2001 sa k rómskej národnosti prihlásilo cca. 75 tisíc občanov, hoci odhady demografických odborníkov uvádzajú asi 350 tisíc osôb. Vláda SR vydala vyhlásenie, v ktorom uviedla pripravenosť podniknúť kroky na obnovenie dôvery všetkých etnických skupín smerom k vládnym inštitúciám. Vláda podporuje princíp dvojjazyčnosti (napr. použitím slovensko-rómskych hárkov pri sčítaní obyvateľov) a pokračuje v realizácii rozpracovanej stratégie. V roku 1999 bol zriadený post splnomocnenca vlády pre riešenie problémov rómskej národnostnej menšiny. V snahe dosiahnuť rýchlejší pokrok v tejto oblasti bola 1.7.2001 na post vymenovaná nová splnomocnenkyňa. Pri realizácii projektov pre zlepšenie situácie rómskej menšiny v oblasti bývania, vzdelávania, zamestnanosti a kultúry vláda SR okrem zdrojov zo štátneho rozpočtu využíva aj finančné prostriedky z programov Európskej únie a na základe bilaterálnej pomoci aj prostriedky niektorých členských štátov EÚ. 
V oblasti súdnictva slovenská delegácia zdôraznila význam prijatia novely Ústavy SR, ktorá prispela k posilneniu nezávislosti súdnictva, napr. zrušením skúšobnej doby pre sudcov a vytvorením Súdnej rady. V októbri 2000 bol prijatý zákon o sudcoch, ktorý o.i. priniesol aj posilnenie právomocí sudcov. Zákon o Súdnej rade upravujúci jej právomoci, podmienky vytvorenia a práce, bol prijatý v decembri 2001. V súčasnosti rovnako prebieha reforma prokuratúry.
Vláda SR považuje boj proti korupcii za svoju prioritu. Veľká pozornosť sa venuje zvyšovaniu transparentnosti, slobode poskytovania informácií, znižovaniu rizík pre korupciu, napr. v rámci privatizácie strategických podnikov. Akt poskytovania úplatku bol  v Trestnom zákone upravený v zmysle pravidiel OECD. Súčasťou boja proti korupcii v oblasti súdnictva je napr. zverejňovanie majetkových pomerov sudcov a hodnotenie ich práce. 
Novelou Ústavy SR bol vytvorený post verejného ochrancu práv (ombudsmana). V súčasnosti prebieha príprava nominácie a voľby verejného ochrancu práv.     
 
Delegácia EÚ ocenila stav plnenia politických kritérií v SR. Ocenila taktiež prijatie nového Partnerstva pre vstup. Vyzdvihla potrebu implementácie prijatej legislatívy, ukončenia prijatej reformy verejnej správy a posilnenia administratívnych kapacít. Uvítala pokrok dosiahnutý pri riešení rómskej otázky, ale zároveň zdôraznila potrebu zvýšiť úsilie pri realizácii už prijatých opatrení. V oblasti súdnictva EÚ víta pokrok dosiahnutý pri posilňovaní nezávislosti súdnictva, vrátane úsilia na zlepšenie jeho pracovných podmienok. EÚ rovnako víta prijatie zákona o prokuratúre. EÚ oceňuje výsledky v boji proti ekonomickej kriminalite a korupcii, a vyzýva SR, aby pokračovala v tomto úsilí. EÚ pozitívne hodnotí prijatie zákona, ktorým sa ustanovujú právomoci a podmienky voľby a činnosti verejného ochrancu práv. 

K problematike hospodárskej reformy vypracovala slovenská strana písomný materiál, ktorý bol poskytnutý delegácii EÚ. Prezentácia sa preto sústredila len na najdôležitejšie zámery a kroky vlády SR smerujúce k udržaniu makroekonomickej rovnováhy v nadväznosti na hodnotenie z pravidelnej správy EK, monitorovacej správy MMF a hodnotenie ratingových agentúr, pričom bolo konštatované, že SR zaznamenala pozitívny vývoj. V 3.štvrťroku 2001 dosiahol rast HDP 3,5% a predpoklad na rok 2002 je 3%. Inflácia v roku 2001 postupne klesala, pričom bola ovplyvnená nárastom regulovaných cien a nepriamych daní. Výmenný kurz SK/EUR bol stabilný. V roku 2001 došlo k nárastu deficitu bežného účtu, čo bolo spôsobené spomalením rastu ekonomiky vo svete, zvýšením domáceho dopytu a rýchlym rastom dovozu. Miera nezamestnanosti dosahovala v priemere 17,3%. Plánovaný deficit verejných financií v roku 2001 (3,9% HDP) sa podarí dodržať. V rámci rozpočtu na rok 2002 je plánovaný deficit vo výške 3,5% HDP, čo je v súlade s požiadavkami EÚ. V oblasti finančných inštitúcií bol zaznamenaný pozitívny vývoj (privatizácia bánk SlSp, VÚB, IRB). V záverečnej fáze je privatizácia vybraných energetických podnikov (Transpetrol, SPP). Boli prijaté dôležité opatrenia v oblasti zlepšovania podnikateľského prostredia (napr. novela obchodného zákonníka). SR rovnako informovala o prijatí novej legislatívy v oblasti podpory zahraničných investícií (zákon o investičných stimuloch a zákon o štátnej pomoci), ktoré zosúlaďujú pravidlá podpory zahraničných investícií s pravidlami EÚ. 

Delegácia EÚ ocenila posilňovanie makroekonomickej stability, pokračovanie ekonomického rastu, nárast prílevu zahraničných investícií a vývoj inflácie, ktorý sa darí udržiavať pod kontrolou. Obavy EÚ vyvoláva zvýšenie úrovne nezamestnanosti a najmä rozdiely medzi jednotlivými regiónmi SR. EÚ víta pripravenosť SR dodržať záväzky týkajúce sa úrovne deficitu verejných financií. Pripomína dôležitosť hladkého priebehu ukončenia reformy verejných financií a potrebu využitia príjmov z privatizácie na realizáciu potrebných reforiem. Podľa EÚ je potrebné posilniť reguláciu vo finančnom sektore a prijať opatrenia na zlepšenie podnikateľského prostredia najmä v oblasti zakladania podnikov a prístupu podnikov k financiám. 

	Hodnotenie prípravy na začlenenie SR do vnútorného trhu Spoločenstva bolo zamerané na témy, ktorým EÚ venuje zvýšenú pozornosť. V oblasti voľného pohybu tovaru bol podľa delegácie SR dosiahnutý veľký pokrok v harmonizácii legislatívy s acquis communautaire. V decembri 2001 sa uskutočnili rokovania o Protokole k Európskej dohode o posudzovaní zhody a vzájomnej akceptácii priemyselných výrobkov (PECA). Identifikované boli 2 skupiny sektorov, z hľadiska ich pripravenosti na začlenenie do pripravovaného Protokolu. V neharmonizovanej oblasti SR deklarovala pripravenosť urýchliť prípravu legislatívy a ukončiť harmonizáciu k dátumu vstupu. 

	Delegácia EÚ privítala pokrok v oblasti voľného pohybu tovaru a vyzvala SR na pokračovanie v procese harmonizácie príslušnej legislatívy vrátane posilnenia administratívnych kapacít na jej uplatňovanie. Vyjadrila presvedčenie, že začiatkom roku 2002 sa podarí vyriešiť ostávajúce otázky v rokovaniach o PECA. Delegácia EÚ zdôraznila potrebu zosúladiť pravidlá predtrhového dozoru s pravidlami acquis. Vyzvala k zvýšenej pozornosti na zosúladenie pravidiel v neharmonizovanej oblasti. V oblasti bezpečnosti potravín EÚ berie na vedomie plán SR harmonizovať túto oblasť do konca roku 2002 a vyzýva SR, aby pokračovala v harmonizácii.

V oblasti voľného pohybu osôb SR informovala o legislatívnom vývoji v oblasti vzájomného uznávania odbornej kvalifikácie vrátane sektoru zdravotníctva.

	Delegácia EÚ konštatovala, že EÚ podporuje urýchlenie zosúladenia legislatívy v tejto oblasti, pričom zdôraznila nedostatky v podmienkach pre etablovanie sa právnikov.

V oblasti voľného pohybu služieb SR informovala o pokroku v implementácii legislatívy a posilňovaní dohľadu nad finančným trhom. V októbri 2001 bol prijatý nový zákon o bankách a bola realizovaná reforma povinného poistenia za škodu spôsobenú prevádzkou motorového vozidla. V novembri 2001 bol schválený zákon o cenných papieroch a investičných službách, ktorý o.i. zriaďuje garančný fond investícií.

	EÚ víta pokrok v prijímaní novej legislatívy, najmä zákon o NBS, ktorým sa upevnila nezávislosť NBS a zákon o bankách, ktorým sa posilnilo postavenie bankového dohľadu. Je potrebné posilniť dohľad v oblasti poskytovania investičných služieb. EÚ vyzýva SR sledovať najnovší vývoj legislatívy v oblasti finančných služieb. 

	V oblasti práva obchodných spoločností bola prijatá novela obchodného zákonníka, ktorá upravuje zápis do obchodného registra v súlade s článkom 46 ods. 1 Európskej dohody o pridružení odstránením podmienky udelenia povolenia na pobyt a transponuje ďalšie predpisy EÚ. Bol prijatý nový zákon o ochrane práv duševného vlastníctva, ktorý znamená úplné zosúladenie s acquis. 

	EÚ víta prijatie novely obchodného zákonníka, ktorá o.i. priniesla zvýšenie vymožiteľnosti  práva. EÚ zdôraznila potrebu posilniť kapacity v oblasti hraničnej kontroly. Gratuluje SR k prijatiu colného zákona a vyzýva k jeho úplnej implementácii. 

	V oblasti hospodárskej súťaže bol prijatý nový zákon o ochrane hospodárskej súťaže, ktorý rieši ostávajúce otvorené otázky a jeho prijatím sa ukončila harmonizácia s acquis v tejto oblasti. V októbri 2001 bola prijatá novela zákona o štátnej pomoci, ktorou sa dosiahol súlad poskytovania štátnej pomoci v SR s pravidlami EÚ v zmysle Európskej dohody o pridružení. Prijatím zákona o investičných stimuloch a zmenou zákona o dani z príjmu sa dosiahol súlad s acquis v oblasti podpory zahraničných investícií. SR informovala o posilňovaní administratívnych kapacít, v rámci ktorého bude zlúčený Úradu pre štátnu pomoc s Protimonopolným úradom.

	EÚ víta významný pokrok dosiahnutý v  harmonizácii legislatívy v tejto oblasti. EÚ oceňuje výsledky práce Protimonopolného úradu, ale poukazuje na potrebu sprísnenia sankcionovania. SR dosiahla pokrok v harmonizácii legislatívy o štátnej pomoci. Rozhodnutím Asociačnej rady boli prijaté implementačné pravidlá pre poskytovanie štátnej pomoci. EÚ je do určitej miery znepokojená meškajúcim posilňovaním administratívnych kapacít pri implementovaní príslušnej legislatívy a vyzýva SR na urýchlené vyriešenie tejto otázky. EÚ je tiež znepokojená uplatňovaním schém poskytovania štátnej pomoci, ktoré nie sú v súlade s acquis (paragraf 35 Zákona o dani z príjmov) a zdôrazňuje nutnosť ich uvedenia do súladu s pravidlami EÚ.    

V oblasti telekomunikácií SR informovala o najnovšom vývoji v liberalizácii a regulácii telekomunikačného trhu a o príprave založenia poštového úradu ako regulátora trhu s poštovými službami.

	EÚ víta ďalší pokrok dosiahnutý v tejto oblasti a vyzýva SR ukončiť harmonizáciu v čo najkratšom čase. Berie na vedomie založenie Telekomunikačného úradu, ktorý už plní svoje úlohy, ale za potrebné považuje zabezpečenie nezávislosti regulácie od výkonu vlastníckych práv v telekomunikačných spoločnostiach (vzťah MDPT SR a TÚ).

	V oblasti spravodlivosti a záležitostí vnútra SR informovala o najnovšom legislatívnom vývoji. V októbri 2001 bol novelizovaný zákon o policajnom zbore (rieši o.i. etický kódex policajtov, ochranu osobných údajov, pôsobenia zahraničných policajných zborov na území SR) a v decembri 2001 bol prijatý nový cudzinecký zákon. Pripravuje sa azylový zákon, ktorý zakladá súd pre azylovú procedúru ako odvolaciu inštanciu. Realizujú sa štrukturálne zmeny v policajnom zbore pre urýchlenie prípravných konaní. V rámci hraničnej a cudzineckej polície bol zriadený špecializovaný útvar na odhaľovanie prevádzačov. Prijatá novela Trestného zákona o.i. zvyšuje ochranu finančných záujmov spoločenstva, a sprísňuje sankcie v oblasti obchodu s drogami a prania špinavých peňazí. SR nebola zaradená v tejto oblasti boja proti praniu špinavých peňazí do kategórie nespolupracujúcich krajín. Nedostatkami sa bude vláda SR zaoberať. V súčasnosti sa pripravuje rekodifikácia Trestného zákona a Trestného poriadku s cieľom dosiahnuť súlad s acquis. V oblasti boja proti organizovanému zločinu je v prípravnom procese návrh zákona o osobitnom prokurátorovi. V oblasti vízovej politiky SR prijala už v súčasnosti niektoré citlivé opatrenia, napr. vízová povinnosť s Ruskou federáciou, Ukrajinou a Bieloruskom. SR vypracovala Schengenský akčný plán, ktorý odovzdala EÚ v septembri 2001. MV SR v súčasnosti pripravuje jeho aktualizáciu. Slovenská delegácia informovala o prijatých záväzkoch SR v oblasti právnej spolupráce v občianskych záležitostiach. 

	Delegácia EÚ uviedla, že EÚ si uvedomuje náročnosť úloh v tejto oblasti. EÚ prikladá veľký význam boju proti organizovanému zločinu a v tejto súvislosti vyzýva k vytvoreniu potrebných administratívnych kapacít. SR je vystavená zvýšenej migrácii ilegálnych migrantov, preto je potrebné posilniť hraničnú kontrolu. EÚ oceňuje prijatie dlhodobej stratégie ochrany hraníc v nadväznosti na Schengenský akčný plán. V otázke azylovej procedúry EÚ pripomína význam zriadenia odvolacej inštancie. EÚ tiež zdôrazňuje, že SR by mala zladiť svoju vízovú politiku s vízovou politikou EÚ (negatívny a pozitívny zoznam krajín). V oblasti prania špinavých peňazí bol dosiahnutý pokrok, ale ešte je potrebné dosiahnuť úplnú harmonizáciu legislatívy.  

 Ohľadne problematiky životného prostredia SR uviedla, že pripravuje legislatívu o vodách, geneticky modifikovaných organizmoch, ochrane prírody a kontrole priemyselného znečistenia. SR schválila zákon o odpadoch. Programovanie v rámci ISPA pre rok 2001 využije SR takmer na 100% a pripravuje sa aktualizácia Národnej stratégie pre ISPA. V roku 2001 došlo k zvýšeniu rozpočtových výdavkov MŽP SR. V rámci rozpočtu na rok 2002 boli vyčlenené finančné prostriedky v objeme 2 mld. Sk. V rámci posilnenia administratívnych kapacít dôjde k zvýšeniu počtu pracovníkov v rezorte o 100 osôb. V októbri 2001 bola schválená Národná stratégia pre trvalo udržateľný rozvoj. 

Delegácia EÚ ocenila pokrok dosiahnutý v oblasti životného prostredia, pričom zvýraznila, že harmonizáciu legislatívy treba dokončiť najneskôr do dátumu vstupu do EÚ. V oblasti financovania čistenia odpadových vôd konštatovala potrebu zvýšenia objemu investícií s dôrazom na väčší podiel súkromného sektora. Delegácia EÚ upozornila na potrebu dobrej spolupráce medzi ministerstvami vzhľadom na horizontálny charakter otázok životného prostredia. Ocenila vypracovanie Národnej stratégie ISPA, ktorú považuje za záruku pre prípravu dobrých projektov. EÚ prikladá dôležitosť decentralizácii správy vodných zdrojov. Delegácia EÚ vyjadrila obavy z nedostatočného objemu finančných prostriedkov vyčlenených pre rezort životného prostredia.  

V oblasti poľnohospodárstva SR informovala o postupe harmonizácie legislatívy v oblasti veterinárnej a fytosanitárnej, v oblasti spracovania potravín, o pokroku pri príprave administratívy a riadiacich mechanizmov Spoločnej poľnohospodárskej politiky (Integrovaný administratívny a riadiaci systém, platobná agentúra, štandardy kvality a trhu) ako aj pokroku v príprave administratívnych štruktúr pre implementáciu, správu, monitorovanie a kontrolu vidieckych rozvojových programov EÚ.

	Delegácia EÚ pripomenula potrebu implementácie Integrovaného administratívneho a riadiaceho systému. SR dosiahla pokrok v oblasti poľnohospodárstva, pričom významným krokom bolo prijatie nového veterinárneho zákona. EÚ však vyzýva SR urýchliť proces harmonizácie legislatívy a budovania administratívnych kapacít vo fytosanitárnej oblasti a v oblasti hraničných kontrol. EÚ víta pokrok dosiahnutý v zlepšovaní bezpečnosti potravín. EÚ pozitívne hodnotí program reštrukturalizácie spracovateľského sektoru.

V oblasti dopravy SR informovala o vývoji v  cestnej, železničnej a leteckej doprave. V októbri bola schválená novela zákona o pozemných komunikáciách. Pripravovaná je novela zákona o cestnej doprave, ktorá o.i. upraví podmienky finančnej spoľahlivosti v súlade s acquis. V júni 2001 bol prijatý zákon o železničnej spoločnosti, ktorý špecifikuje podmienky transformácie a reštrukturalizácie železníc SR. Vláda SR v júni 2001 schválila koncepciu rozvoja leteckej dopravy. Začiatkom roka 2002 nadobudne platnosť novela zákona o civilnom letectve, ktorá ustanoví stály orgán pre vyšetrovanie leteckých nešťastí. 

Zo strany EÚ bol osobitne vyzdvihnutý význam reštrukturalizácie železníc. EÚ oceňuje kroky, ktoré SR prijala. Z pohľadu spoločného jednotného trhu podčiarkla nutnosť zabezpečenia interoperability. V leteckej doprave považuje za prioritu zriadenie nezávislého orgánu pre vyšetrovanie civilných leteckých nehôd. 

V oblasti zamestnanosti a sociálnych vecí SR podala stručnú informáciu o prijatí zásadnej legislatívy v pracovnom práve ako sú zákon o štátnej službe, zákon o verejnej službe a zákonník práce a v oblasti ochrany zdravia pri práci. SR prejavila záujem o zapojenie sa do programov ES týkajúcich sa rovnosti pohlaví, boja proti sociálnemu vylúčeniu a sociálnej inklúzii. 

V bode rokovania venovanom energetike informovala slovenská delegácia o založení Úradu pre reguláciu sieťových odvetví, ktorý prebral kompetencie v oblasti regulácie z MH SR a od roku 2003 preberie kompetencie v oblasti určovania cien energie z MF SR. Zákon o regulácii sieťových odvetví umožňuje začať s liberalizáciou trhu s energiou a plynom. MH SR pripravuje otvorenie trhu pre elektrickú energiu pre prvú skupinu odberateľov od januára 2002 a v oblasti plynu od júla 2002. V súčasnosti sa pripravuje národná štúdia o energetickej efektívnosti v spolupráci so Svetovou bankou. V novembri 2001 bola podpísaná Rámcová dohoda medzi SR a EBRD o zriadení medzinárodného fondu na finančnú podporu pri odstavení JE V-1 Jaslovské Bohunice.  ÚJD schválil program zvyšovania bezpečnosti JE V-2 a bola ukončená realizácia opatrení na zvyšovanie bezpečnosti JE Mochovce. ÚJD vypracoval plán na posilnenie svojich administratívnych kapacít. 

	EÚ víta kroky prijaté SR v oblasti prípravy liberalizácie trhu s elektrinou a plynom z pohľadu vstupu SR na jednotný trh EÚ. Únia zdôrazňuje potrebu prijať opatrenia na podporu energetickej efektívnosti a obnoviteľných zdrojov energie. 	EÚ osobitne zdôraznila význam otázky jadrovej bezpečnosti a potrebu vziať do úvahy závery Rady EÚ k otázkam jadrovej bezpečnosti v kontexte rozširovania. EÚ zdôraznila potrebu prijatia ďalších krokov na prípravu odstavenia JE V-1 Bohunice a význam zvyšovania bezpečnosti JE V-2 Bohunice a JE Mochovce.  

	V oblasti regionálnej politiky a kohézie SR informovala o stave prípravy na čerpanie štrukturálnych fondov, príprave platobnej agentúry pre Európsky fond regionálneho rozvoja a zapojenia sa SR do programov  cezhraničnej spolupráce PHARE. 

	Delegácia EÚ zdôraznila potrebu vytvorenia efektívnych riadiacich štruktúr pre správu štrukturálnych fondov. 	

	K otázkam posilňovania inštitucionálnej a administratívnej kapacity poskytla slovenská delegácia informáciu o schválení materiálu „Analýza požiadaviek na zabezpečenie administratívnych potrieb a nových inštitúcií súvisiacich s implementáciou práva EÚ“, ktorý je východiskom pre budovanie administratívnych štruktúr potrebných pre implementáciu acquis v strednodobom horizonte. V roku 2002 SR posilní administratívne kapacity potrebné na implementáciu práva EÚ súhrnne o 1096 osôb. V rámci realizácie reformy verejnej správy bol prijatý zákon o samospráve vyšších územných celkov, zákon o voľbách do orgánov samosprávnych krajov, novela zákona o obecnom zriadení. V decembri 2001 sa uskutočnili voľby do vyšších územných celkov. Bol schválený zákon o štátnej službe a vláda SR schválila návrh na zriadenie Úradu pre štátnu službu. SR informovala o stave rámca pre prípravu a riadenie programov ISPA a SAPARD, pričom implementácia finančných prostriedkov sa uskutočňuje prostredníctvom Národného fondu MF SR a implementačných agentúr.   

Otázku administratívnych kapacít bude EÚ v rámci rokovaní v roku 2002 považovať za prioritnú oblasť záujmu. Pre túto oblasť budú aj naďalej poskytované prostriedky PHARE. EÚ oceňuje prijatie zákona o štátnej službe a tento krok považuje za významnú súčasť budovania administratívnych kapacít. EÚ taktiež oceňuje kroky prijaté v rámci reformy verejnej správy, prijatie príslušných zákonov a uskutočnenie volieb do VÚC. Delegácia EÚ opätovne zdôraznila potrebu ukončiť reformu verejnej správy. EÚ prikladá veľký význam riadeniu fondov ISPA a SAPARD a vyzýva venovať osobitnú pozornosť príprave a predkladaniu projektov pre oba programy. Tiež zdôrazňuje potrebu ukončiť akreditáciu platobnej agentúry SAPARD.

Delegácia SR pokračovala v rokovaní informáciou o pokroku dosiahnutom v oblasti finančnej kontroly pričom zvýraznila prijatie novely zákona o rozpočtových pravidlách, zákona o finančnej kontrole a vnútornom audite. Tieto zákony upravujú výkon finančnej kontroly vo verejnej správe SR pri rešpektovaní princípov EÚ smerom k hospodáreniu s verejnými prostriedkami štátneho rozpočtu ako aj s prostriedkami poskytovanými SR v rámci zahraničnej pomoci. V rámci vonkajšej kontroly prijatím novely Ústavy SR a novelou príslušných zákonov sa rozšírila pôsobnosť NKÚ SR aj na prostriedky poskytované EÚ. 
Delegácia EÚ sa pozitívne vyjadrila k vývoju v tejto oblasti a poznamenal, že Európska komisia odporučila predbežné uzatvorenie kapitoly v rámci prístupových rokovaní. Zo strany EÚ bola ocenená vysoká úroveň spolupráce v rámci pracovnej skupiny na vysokej úrovni a publikovanie správy o kontrole hospodárenia s prostriedkami EÚ na Úrade vlády SR. EÚ vyjadrila spokojnosť s prijatím legislatívnych predpisov týkajúcich sa vnútornej kontroly a zdôraznila potrebu ich správnej implementácie. V oblasti vonkajšej kontroly EÚ privítala zmeny v Ústave SR a novele zákonov týkajúcich sa právomocí NKÚ SR. EÚ ocenila určenie jedného kontaktného bodu pre spoluprácu s Antikorupčným úradom Európskej únie OLAF. 
 
V rámci bodu programu ku všeobecným otázkam SR informovala o príprave dokumentu „Prioritné úlohy vlády SR v oblasti integrácie do EÚ na budúci rok“, ktorý bol pripravený na základe analýzy Pravidelnej hodnotiacej správy EK a revidovaného Partnerstva pre vstup. SR ďalej stručne predstavila revidovanú verziu NPAA, ktorá zohľadňuje vývoj negociácií a zameriava sa na rozvoj administratívnych kapacít. Stručne bol zhodnotený stav programovania a prípravy projektov PHARE, ISPA a SAPARD. 

Delegácia EÚ pozitívne zhodnotila pokrok, ktorý SR dosiahla v procese rokovaní o vstupe do EÚ. Pravidelná správa EK ocenila kroky realizované v oblasti politických kritérií (novela Ústavy SR, reforma verejnej správy, zákon o štátnej službe, rómska otázka) a ekonomických kritérií (udržanie stabilného makroekonomického vývoja). V rámci pravidelnej správy EÚ zdôraznila budovanie a posilňovanie administratívnych kapacít a privítala následné kroky vlády SR na zvýšenie počtu zamestnancov v oblasti európskej integrácie. EÚ uviedla, že bude monitorovať plnenie záväzkov nového Partnerstva pre vstup. V tejto súvislosti ocenila vypracovanie prioritných úloh, ktoré chce vláda SR zvládnuť v najbližšom období. EÚ poznamenala, že samotný rozsah prioritných úloh vlády SR svedčí o tom, že napriek výraznému pokroku ostáva vyriešiť ešte mnoho úloh. 

	V bode venovanom prístupového procesu delegácia EÚ potvrdila, že SR dosiahla počas belgického predsedníctva pokrok v negociačných rokovaniach. Predbežne uzatvorila 21 kapitol a je predpoklad uzatvorenia ešte kapitoly Finančná kontrola. Na summite v Laekene bola SR uvedená medzi desiatimi krajinami, s ktorými je EÚ pripravená ukončiť prístupové rokovania v roku 2002. EÚ rozhodla, že účastníkmi Konventu o budúcnosti EÚ ustanoveným na summite budú aj kandidátske krajiny.

V časti programu týkajúcej sa plnenia ustanovení Európskej dohody o pridružení si rokujúce strany vymenili písomné materiály o vývoji vzájomného obchodu medzi SR a EÚ. Zároveň sa informovali o súčasných a plánovaných rokovaniach o voľnom obchode s tretími krajinami. 

Delegácia SR zdôvodnila zavedenie ochranných obchodných opatrení vo vybraných poľnohospodárskych produktoch a opatrení proti dovozu cukru. Ochranné opatrenia pre cukor sú v platnosti do decembra 2004, pričom vo februári 2003 bude vykonaná ich revízia. V oblasti neautomatických licencií pre obilie vláda SR rozhodla o zachovaní opatrenia až do dosiahnutia pôvodného stavu zásob v hmotných rezervách. EÚ zdôraznila, že v zmysle Európskej dohody je potrebné konzultovať zavádzanie podobných opatrení s EK. 

V oblasti obchodných koncesií s poľnohospodárskymi výrobkami a rybami delegácia SR pripomenula rokovania s EÚ týkajúce sa liberalizácie obchodu. SR vyjadruje pripravenosť začať rokovania s EK o otvorení nového kola rokovaní o ďalšej liberalizácii obchodu. EÚ privítala záujem SR v tejto oblasti. 

V otázke plnenia Európskej dohody SR opakovala svoj záujem o prechod do druhej etapy. Konštatovala, že EK predložila zoznam desiatich otvorených otázok, ku ktorým SR poskytla podrobnú odpoveď a prijala príslušnú legislatívu. Podľa informácií SR právny servis EK vyjadril spokojnosť s poskytnutým vysvetlením. SR vyjadrila svoju pripravenosť začať procedúru v januári 2002 a v prípade existencie ostávajúcich prekážok má záujem o konzultácie v čo najkratšom čase. Podľa EÚ existujú ešte dve otvorené otázky: prijatie zákona o advokácii a zákona o lotériách. V prípade vyriešenia týchto otázok je EK pripravená začať procedúru prechodu do druhej etapy.  

V otázke zavedenia antidumpingových opatrení proti dovozu potrubí a armatúr zo SR sa vláda SR domnieva, že sťažnosť nie je podložená dostatočnými argumentmi a podľa toho by mala byť posudzovaná. SR je názoru, že v súčasnej etape rokovaní o vstupe do EÚ nie je vhodné zavádzať podobné opatrenia aj vzhľadom na časový plán, kedy k zavedeniu antidumpingového opatrenia môže dôjsť najskôr koncom roka 2002. Podľa informácií SR sa pripravuje ďalšia sťažnosť v oblasti oceľových zvitkov valcovaných za tepla, ktorú SR považuje za neodôvodnenú a v prípade jej prijatia bude žiadať o konzultácie v zmysle Európskej dohody. V odpovedi delegácia EÚ uviedla, že EK je povinná posudzovať predložené sťažnosti bez ohľadu na okolnosti prístupových rokovaní a v tejto záležitosti bude musieť postupovať v súlade s legislatívou EÚ.   

Delegácia SR informovala o dočasnom znížení colných sadzieb pre vybrané položky leteckej techniky ( v počte 12) ako bolo dohodnuté na rokovaní Rady colnej únie s ČR. Predpokladá predĺženie dočasného zníženia do konca roka 2002. EÚ vyjadrila nespokojnosť a poľutovanie v súvislosti s prijatím tohto rozhodnutia. 

	V rámci inštitucionálnych, všeobecných a záverečných ustanovení schválil Asociačný výbor zápisy zo zasadnutí nasledujúcich asociačných podvýborov, ktoré sa uskutočnili v predchádzajúcom období:
-	podvýbor pre obchod, priemysel a ECSC výrobky
-	podvýbor pre vnútorný trh
-	podvýbor pre hospodárske a menové otázky
-	podvýbor pre dane a colné otázky
-	podvýbor pre dopravu, energetiku a životné prostredie

		Na žiadosť EÚ bol v bode programu Rôzne stručne predstavený zákon o zahraničných Slovákoch, pričom bolo zdôraznené, že vzhľadom na jeho charakter a obsah nespôsobil počas takmer 4 ročnej platnosti žiadne spory a medzinárodné protesty. Rozsah výhod, ktoré držiteľ postavenia zahraničného Slováka môže využívať (a to len na území SR) ho nezrovnoprávňuje s postavením občana SR, len mu poskytuje niektoré zvýhodnenia najmä v oblasti kultúry a školstva, ktoré smerujú k udržaniu jeho národnej identity. SR je pripravená zákon prípadne upraviť.
		Delegácia EÚ zobrala informácie na vedomie. EÚ bude požadovať, aby zákon bol v súlade s acquis ku dňu vstupu SR do EÚ. Oceňuje, že SR je ochotná v tejto otázke spolupracovať s EÚ. EÚ si je vedomá, že medzi slovenským a maďarským zákonom o krajanoch sú odlišnosti.  

Závery

Priebeh ôsmeho zasadania Asociačného výboru SR-EÚ dokázal, že neustále a intenzívne kontakty medzi SR a EÚ na všetkých úrovniach prehĺbili vedomosti EÚ a jej členských štátov o stave reforiem v SR a postupe jej prípravy na členstvo v EÚ. EÚ ocenila výrazný pokrok v  oblasti harmonizácie legislatívy a pozitívne hodnotila aj úsilie vlády SR posilniť administratívnu kapacitu na dôslednú implementáciu novej legislatívy. 

Delegácia EÚ pozitívne zhodnotila plnenie priorít Partnerstva pre vstup a Národného programu pre prijatie acquis. Upozornila však, že bude naďalej pokračovať v detailnom monitorovaní plnenia nového dvojročného partnerstva pre vstup. Ocenila pritom aktívny prístup vlády SR pri definovaní prioritných úloh pre efektívny postup v príprave na vstup do EÚ. 
Zasadanie malo veľmi korektný pracovný charakter a upozornilo aj na oblasti, v ktorých EÚ vyzýva k ďalšiemu úsiliu. Z rokovania vyplynuli pre SR nasledovné odporúčania:

•	odstrániť predtrhovú kontrolu výrobkov;
•	urýchliť prípravu legislatívy v neharmonizovanej oblasti; 
•	urýchliť harmonizáciu legislatívy v oblasti bezpečnosti potravín;
•	urýchliť predloženie aktualizácie národného schengenského akčného plánu;
•	urýchliť rekodifikáciu Trestného zákona a Trestného poriadku za účelom harmonizácie s acquis;
•	zintenzívniť úsilie v oblasti regionálneho rozvoja;
•	pokračovať vo vytváraní legislatívnych a inštitucionálnych predpokladov pre absorpciu prostriedkov určených pre ekonomickú a sociálnu kohéziu v rámci programov ISPA, SAPARD a PHARE;
•	pokračovať s EÚ v dialógu o zákone o zahraničných Slovákoch; 
•	zaslať Európskej komisii anglický preklad zákona o štátnej službe a zákonníka práce.